Uutisia11.11.2011
Luz Veronica Flores ja Jayme Aguilar ovat onnellisia sandinistien vaalivoitosta. Kumpikin heistä on pitkän linjan sandinisti, joille Anastasio Somozan diktatuurin kaataminen vuonna 1979 oli elämää muuttava tapahtuma. Heidän mielestään väkivalta on saatava pois Nicaraguan politiikasta. Nyt olisi keskityttävä kansallisen sovinnon rakentamiseen.
Luz Veronica Flores ja Jayme Aguilar vetävät Estelissä Pohjois-Nicaraguassa sukupuolten välisen tasa-arvon edistämiseen erikoistunutta Las Abejas -nimistä kansalaisjärjestöä, joka on Solidaarisuuden yhteistyökumppani.
”Arvasin, että Ortega voittaa, koska oppositio oli alusta alkaen hajalla ja sen johtajat arvostelivat vain toisiaan esittämättä mitään kunnollista vaihtoehtoa Nicaraguan kehitykselle”, Luz Veronica Flores sanoo. Hän toivoo, että Ortegan uudella kaudella sandinistihallitus tekee enemmän yhteistyötä kansalaisjärjestöjen kanssa.
”Naisten aborttioikeus olisi saatava takaisin, mutta valitettavasti se ei näytä mahdolliselta”, Luz Veronica Flores pahoittelee. Hän harmittelee myös sitä, että Ortegan nyt päättyvällä hallituskaudella valtio piti kansalaisjärjestöjä vastustajinaan eikä mahdollisina kumppaneina. ”Järjestöt ovat tehneet vuosikausia hyvää yhteistyötä Pohjois-Nicaraguan kuntien viranomaisten kanssa eri läänien ja kaupunkien kehitystoimikunnissa”, Luz Veronica Flores kertoo. Hän ei ymmärrä, miksi hallitus ei ole ottanut oppia näistä kokemuksista.
Jayme Aguilarin mielestä tärkeintä on saada väkivalta pois Nicaraguan politiikasta. ”Olin itsekin nuorempana niin innokas, että kaksikymmentä vuotta sitten lähdin mielelläni kadulle haastamaan riitaa oikeistolaisten kanssa”, Jayme Aguilar tunnustaa. ”Mutta sen jälkeen olen viisastunut ja oppinut, että politiikkaan pitää suhtautua järjellä eikä tunteella.”
Jayme Aguilar uskoo, että sandinistit voittivat vaalit, koska heidän sosiaaliset ohjelmansa tuottivat hyötyä suurelle joukolle sellaisia ihmisiä, jotka ovat koko ikänsä eläneet syrjityssä asemassa. ”Ihmiset eivät usko poliitikkojen sanoja, vaan haluavat nähdä tekoja”, Jayme Aguilar arvelee. Hän pitää kuitenkin monien ohjelmien heikkoutena sitä, että ne totuttavat ihmiset ottamaan vastaan lahjoja sen sijaan, että ne kannustaisivat ihmisiä muuttamaan itse elinolojaan.
”Arvostelen myös sitä, että hallitus käyttää valtion laitosten voimavaroja suoraan vaalityöhön. Sitä ei saisi tehdä, koska valtio ja sen laitokset kuuluvat kaikille nicaragualaisille, eivät vain yhden puolueen kannattajille”, Jayme Aguilar tähdentää.
Kansallisen sovinnon rakentaminen tärkeää
Luz Veronica Flores ja Jayme Aguilar ovat sitä mieltä, että opposition tulisi nyt myöntää tappionsa ja sekä voittajien että häviäjien olisi keskityttävä kansallisen sovinnon rakentamiseen.
”Nicaraguan demokratia on vielä nuori ja kansalaiset ovat tottuneet siihen, että poliittiset johtajat käyttävät valtaa niin paljon kuin pystyvät ilman, että he kokevat olevansa vastuussa kenellekään”, Jayme Aguilar sanoo.
Hänen mielestään kuluu vielä vuosia ennen kuin Nicaraguan politiikka rauhoittuu niin, että intohimot eivät nouse pintaan jokaisessa voimanmittelössä. ”Me, jotka olimme sodassa uskomme oppineemme, että yhdenkin ihmishengen menetys politiikan takia on liikaa. Mutta silti mekin joskus innostumme emmekä muista, että vastustajammekin ovat nicaragualaisia ja heidänkin oikeuksistaan on pidettävä huolta”, Jayme Aguilar miettii.
Hänen mielestään sandinistien pitäisi nyt sallia opposition kannattajien rauhanomaiset mielenosoitukset, jotta vaalituloksen ärsyttämät ihmiset voivat päästää höyryjä pihalle ja sen jälkeen palataan takaisin arkeen. ”Ei ole hyvä, jos ihmiset puristetaan niin ahtaalle, että he tuntevat joutuneensa sorron kohteeksi”, Jayme Aguilar sanoo.
Vaalien jälkeisissä yhteenotoissa on kuollut jo neljä ihmistä. Siunan ja Rositan kaivosalueella sijaitsevassa Copernan kylässä opposition kannattajat surmasivat sandinistipuolueen paikallisen poliittisen sihteerin Donaldo Martinezin. Pohjois-Nicaraguassa Carrizon intiaaniyhteisössä sandinistiaktiivit ampuivat kuoliaaksi kolme liberaalipuolueen kannattajaa, Mercedes, Elmer ja Jose Angel Torrezin ja haavoittivat kahta muuta saman perheen jäsentä. Tässä yhteenotossa loukkaantui myös sandinistipuolueen Cusmapan kunnan poliittinen sihteeri Jesus Herrera.
Las Abejas alkaa nyt järjestää Solidaarisuuden tukemassa kehityshankkeessaan rauhan- ja suvaitsevaisuuskasvatusta, jotta projektialueen kylissä päästäisiin mahdollisimman pian eroon poliittisesta väkivallasta.
Jukka Pakkala on Solidaarisuuden maakoordinaattori Nicaraguassa.